Ir-Regolament tal-Kunsill (KE) Nru 546/2002
tal-25 ta’ Marzu 2002
li jiffissa l-premiums u l-livelli ta' garanziji għat-tabakk tal-werqa skond il-gruppi ta’ varjetà u l-Istat Membru, għall-ħsad ta’ l-2002, 2003 u 2004 u li jemenda r-Regolament (KEE) Nru 2075/92
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikoli 36 u 37 tiegħu,
Wara li kkunsidra l-proposta mingħand il-Kummissjoni [1],
Wara li kkunsidra l-fehma tal-Parlament Ewropew [2],
Wara li kkunsidra l-fehma tal-Kumitat Ekonomiku u Soċjali [3],
Billi:
(1) L-Artikolu 4 tar-Regolament (KEE) Nru 2075/92 tat-30 ta’ Ġunju 1992 dwar l- organizzazzjoni komuni fis-suq tat-tabakk mhux maħdum [4] jiddisponi għall-iffissar ta’ l-ammont tal-premium u l-ammonti supplimentari għal kull ħsad ta' tabakk, waqt li jikkunsidra b’mod partikolari possibiltajiet ta' l-imgħoddi u prevedibbli għar-rimi tad-diversi tipi ta’ tabakk, f'kondizzjonijiet normali ta’ kompetizzjoni. Il-premiums għandhom għalhekk ikunu ffissati u marbuta ma’ l-għetiebi ffissati għall-2002, 2003 u l-2004.
(2) Skond it-tieni paragrafu ta’ l-Artikolu 8 u l-Artikolu 9(2) tar-Regolament (KEE) Nru 2075/92, l-għetiebi ta' garanzija għal kull grupp ta’ varjetà u Stati Membri għandhom jiġu ffissati għall-ħsad ta’ l-2002, l-2003 u l-2004, waqt li jiġu kkunsidrati b’mod partikolari l-kondizzjonijiet tas-suq u l-kondizzjonijiet soċjo-ekonomiċi u agronomiċi fl-inħawi kkonċernati ta’ produzzjoni. Il-livelli ta’ l-għetiebi jiġu ffissati kmieni sabiex il-produtturi jistgħu jippjanaw il-produzzjoni tagħhom għall-ħsad in kwistjoni.
(3) L-Artikolu 6(5) tar-Regolament tal-Kunsill (KEE) Nru 2075/92 jippermetti lill-Istati Membri li japplikaw skema ta’ rkant għal kuntratt ta’ kultivazzjoni. Skond id-disposizzjonijiet fis-seħħ fil-preżent, jekk din l-iskema tiġi applikata jkollha tkopri l-gruppi kollha tal-varjetajiet ta' tabakk prodotti fi Stat Membru. Is-sistema għadha ma ġietx applikata għar-raġuni li l-Istati Membri jemmnu li l-irkant huwa ġustifikat biss għal ċerti gruppi ta’ varjetajiet u biss għal kuntratti ta’ gruppi produtturi li juru interess. Bl-iskop li jinkoraġġixxi l-irkanti bħala mezz biex jogħla l-prezz kummerċjali ta’ tabakk mhux maħdum, għandhom jiddaħħlu disposizzjonijiet aktar flessibbli sabiex l-Istati Membri jistgħu jirrestrinġu dan il-mekkaniżmu għal ċerti gruppi ta’ varjetà biss u għal gruppi produtturi li jixtiequ jieħdu sehem.
(4) Ir-riservi tal-kwota nazzjonali magħmula skond l-Artikolu 9(5) tar-Regolamenti (KEE) Nru 2075/92 fallew milli jiksbu l-bidla jew l-għanijiet ta’ ristrutturar ta’ l-irziezet li għalihom kienu saru. L-applikazzjoni f’livell nazzjonali, b’mod partikolari l-kriterji stabbiliti mill-Istati Membri għat-tqassim mill-ġdid tar-riservi u l-ammonti żgħar involuti fl-istabbiliment tagħhom, uriet bil-provi li mhumiex biżżejjed biex jiksbu r-riżultat mixtieq. Barra minn hekk, l-arranġamenti amministrattivi għall-ġestjoni tar-riservi nazzjonali ħolqu ammont ta’ xogħol eċċessiv u kkumplikaw b’mod eċċessiv il-ġestjoni tal-kwoti, li rriżultaw f’dewmien serju fit-tqassim tagħhom. Madankollu l-possibbiltà għandha tibqa’ miftuħa għall-Istati Membri li jixtiequ jagħmlu dan biex jirrikorru għal din is-sistema fejn huma jikkunsidrawha utili.
(5) It-Trattat jirrikjedi li livell għoli ta’ ħarsien ta’ saħħet il-bniedem ikun assigurat fid-definizzjoni u l-implimentazzjoni tal-politika u l-attivitajiet kollha tal-Komunità. Fil-qafas ta’ l-istrateġija għal żvilupp sostenibbli fl-Unjoni Ewropea, il-konsegwenzi ekonomiċi, soċjali u ambjentali ta’ kull politika għandhom jiġu kkunsidrati. Fir-reġjuni li jipproduċu tabakk mhux maħdum, ikun aħjar minħabba f’hekk li jimplimentaw azzjonijiet bl-għan li jiżviluppaw għejun ġodda ta’ dħul u attività ekonomika għal dawk li jkabbruh. Sabiex jinkiseb dan l-għan, huwa propost li l-attivitajiet tal-Fond Komunitarju tat-Tabakk ikunu emendati u r-riċerka agronomika għandha tinbidel b’miżura biex twieżen inizjattivi speċifiċi li jippermettu lil dawk li jkabbru t-tabakk li jaqilbu mit-tabakk għal uċuħ u attivitajiet ekonomiċi oħra li joħolqu l-impjiegi.
(6) Ta’ min ukoll iżid it-tnaqqis użat biex jiffinanzja l-Fond għal 3 % fl-2003 sabiex jissaħħu l-mezzi tan-nefqa disponibbli għall-iffinanzjar tal-miżuri ta’ informazzjoni fuq l-effetti ta’ ħsara tal-konsum tat-tabakk u inizjattivi biex jibdlu l-produzzjoni. Din il-miżura ta’ l-aħħar, li hija prijorità ġdida, tista’ tkun implimentata b’mod nazzjonali bħala parti minn miżuri ta’ konverżjoni speċifiċi u tkun takkumpanja u tiżviluppa sinerġiji mal-programm ta’ kwoti tax-xiri għall-ħażna. Għall-ħsad ta’ l-2004, jekk ikun hemm bżonn, it-tnaqqis jista’ jiżdied sa 5 % skond l-użu ta’ l-approprijazzjonijiet tal-Fond, fuq il-bażi ta’ rapport magħmul mill-Kummissjoni.
(7) Ir-Regolament (KEE) Nru 2075/92 għandu għalhekk jiġi emendat,
ADOTTA DAN IR-REGOLAMENT:
Artikolu 1
Għall-ħsad ta’ l-2002, 2003 u l-2004, l-ammonti tal-premiums għal kull wieħed mill-gruppi ta’ tabakk mhux maħdum u l-ammonti supplimentari msemmija fl-Artikolu 3 tar-Regolament (KEE) Nru 2075/92 għandhom ikunu kif murija fl-Anness I ta’ dan ir-Regolament.
Artikolu 2
Għall-ħsad ta’ l-2002, 2003 u 2004, l-għetiebi ta' garanziji msemmija fl-Artikoli 8 u 9 tar- Regolament (KEE) Nru 2075/92 minn grupp ta’ varjetà u mill-Istati Membri għandhom ikunu kif murija fl-Anness II ta’ dan ir-Regolament.
Artikolu 3
Ir-Regolament (KEE) Nru 2075/92 hu emendat kif ġej:
1. L-Artikolu 6 (5) għandu jinbidel b'dan li ġej:
"5. L-Istati Membri jistgħu, jekk l-istrutturi jagħmluha xieraq, li japplikaw lill-gruppi ta’ produtturi li jixtiequ jieħdu sehem fiha skema ta’ rkant għal kuntratt ta’ kultivazzjoni kif imsemmi fil-paragrafu 1 għal grupp ta’ varjetà partikolari fejn tingħalaq qabel id-data li fiha tibda l-konsenja tat-tabakk."
2. L-Artikolu 9 (5) għandu jinbidel b'dan li ġej:
"5. Stati Membri produtturi għandhom ikunu intitolati li joħolqu riserva ta’ kwota nazzjonali, li r-regoli ta’ l-operat tagħha għandhom ikunu adottati skond il-proċedura preskritta fl-Artikolu 23."
3. L-Artikolu 13 għandu jiġi sostitwit b’dan li ġej:
"Artikolu 13
1. Għandu jitwaqqaf Fond Komunitarju tat-Tabakk ( minn hawn 'il quddiem 'Fond') iffinanzjat minn tnaqqis ta’:
- 2 % tal-premium għall-ħsad ta’ l-2002,
- 3 % tal-premium għall-ħsad ta’ l-2003,
Il-Kummissjoni għandha tibgħat qabel il-31 ta’ Diċembru 2003 rapport fuq l-użu ta’ l-approprjazzjonijiet mill-Fond, li jista' jkun akkumpanjat, jekk ikun meħtieġ, bi proposta għal perċentwal tat-tnaqqis għall-Fond li għandu jiżdied b'sa 5 % għall-ħsad ta’ l-2004.
2. Il-Fond għandu jiffinanzja azzjoni fl-oqsma li ġejjin:
(a) titjib fl-għarfien tal-pubbliku ta’ l-effetti ta’ ħsara tal-forom kollha tal-konsum tat-tabakk, b’mod partikolari permezz ta’ informazzjoni u edukazzjoni, appoġġ għall-ġbir ta’ data biex jiġu stabbiliti modi ta’ konsum tat-tabakk u biex jitwettqu studji epidemjoloġiċi fuq in-nikotiniżmu fil-Komunità, u studju fuq il-prevenzjoni tan-nikotiniżmu;
(b) bħala parti mill-programm imsemmi fl-Artikolu 14(1), miżuri speċifiċi biex jgħinu lil dawk li jkabbru t-tabakk biex jaqilbu għal uċuħ oħra jew għal attivitajiet ekonomiċi oħra li joħolqu impjiegi u studji tal-possibbilitajiet għal dawk li jkabbru t-tabakk li jagħmlu dan."
Artikolu 4
Dan ir-Regolament għandu jidħol fis-seħħ fil-jum ta' wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika mill-ħsad ta’ l-2002.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-25 ta’ Marzu 2002.